# Mora Banc Grup

Mora Banc Grup és un grup bancari del Principat d'Andorra propietat de la família Mora. El 1958 l'entitat va ser creada com Banca Coma SL, posteriorment esdevendria Banc Internacional d'Andorra SA, matriu de l'anomenat comercialment grup Banc Internacional Banca Mora o BIBM. El 2011 la societat va passar a denominar-se Mora Banc Grup SA, sota la marca comercial MoraBanc.
Està format per:
* Mora Banc, SAU.
* Mora Private Banking.
* Mora Asset Management (gestora d'actius).
* Mora Wealth Management (gestora de patrimonis a Zúrich i Miami).
* Mora Assegurances.
Tot i que Banc Internacional d'Andorra podia operar a 9 de les 11 oficines del grup a Andorra, l'única que utilitzava el nom de Banc Internacional era l'oficina de l'avinguda de Meritxell n. 32 d'Andorra la Vella, mentre que la resta utilitzaven el nom de Banca Mora.

## Història
### Cronologia

* 1952: El 6 de juny es crea Banca Mora.
* 1960: Banca Mora compra Banca Coma.
* 1970: Banco de Bilbao compra el 33% de les participacions de Banca Coma a Mora i creen el Banc Internacional SA (Banc Internacional d'Andorra).
* 1973: El Banc Internacional compra Banca Mora creant el grup Banc Internacional Banca Mora (BIBM).
* 1988: BIBM crea el primer fons d'inversió totalment gestionat des d'Andorra.
* 1992: Creació de la filial asseguradora, Assegurances Principat S.A.
* 2000: Inauguració de la seu central de BIBM a l'avinguda de Meritxell d'Andorra la Vella.
* 2006: La família Mora compra al BBVA el 51% de les accions del grup.
* 2007: BIBM va acordar un procés d'integració amb Andbanc, amb l'objectiu d'afrontar un projecte d'internacionalització avalat pel volum de negoci de les dues entitats financeres. Cinc mesos després es va optar per la separació, cosa que va proporcionar un nou impuls a BIBM per encarar el futur de l'entitat amb noves propostes orientades a la creació de valor i a satisfer les expectatives dels clients.
* 2009: Creació de Mora Wealth Management, AG, a Zurich, Suïssa, i inici de l'expansió internacional del grup.
** Compra del 95% de la gestora de patrimonis PRS Latam Llc, amb base a Miami, Estats Units d'Amèrica. Aquesta gestora és ara Mora Wealth Management, Miami.
** BIBM és designat com a Banc de l'Any a Andorra 2009, per la revista The Banker.
* 2010: BIBM rep el certificat e)mission per ser una entitat neutra en emissions de CO₂
** La revista World Finance atorga el seu premi anual a BIBM.
* 2011: BIBM es converteix en Mora Banc Grup SA i Banca Mora en MoraBanc.

### Inicis

L'any 1960 Bonaventura Mora i Munt compra el 90% de Banca Coma SL per obtenir una segona llicència bancària. Dos anys més tard Bonaventura Mora compra el 10% restant, alhora que l'altra entitat de Bonaventura, Banca Mora, adquireix Banca Coma.
El 1970 Banco de Bilbao (actual BBVA) compra el 33,3% del banc que es reanomena a Banc Internacional SA. Fins al 1972, Banc Internacional va ser un dels pocs bancs (juntament amb Banc Agrícol i Crèdit Andorrà) que estaven autoritzats a negociar directament amb entitats financeres espanyoles.
El 1973 es fa efectiva la venda de Banca Mora a Banc Internacional, creant el grup Banc Internacional Banca Mora. El 2006 la família Mora compra el 51% d'accions del BBVA.

### El procés fallit de fusió

El 25 de juliol 2007 va començar la concentració bancària més gran d'Andorra amb la fusió de BIBM amb andbanc sota el nom d'"Andbanc Mora", convertint-se amb la primera entitat del país per davant de Crèdit Andorrà. Els responsables de les dues entitats van acordar una permuta d'accions que suposava que BIBM fos l'entitat matriu del holding.
Quatre mesos més tard les dues entitats emetien un comunicat conjunt fent pública la decisió de no materialitzar la integració anunciada. La decisió de no fusionar-se, segons les entitats fou de mutu acord:
| « | atès l'esforç que en la pràctica requeria homogeneïtzar les respectives cultures corporatives, els sistemes i processos de treball, i la dificultat d'aconseguir les sinergies estudiades en els terminis previstos. | » |

## Reconeixements

En el terreny mediambiental, BIBM ha superat les auditories que la firma AENOR va realitzar per renovar les certificacions ISO. Per catorzè any consecutiu l'ISO 9001 i per desena vegada la certificació ISO 14001; la primera és un compromís amb la qualitat i la segona amb el medi ambient. BIBM és l'única entitat bancària andorrana que disposa d'ambdós certificats i la segona d'Europa en obtenir el de gestió mediambiental per a la totalitat dels seus centres de treball. L'última acció en aquest sentit ha estat el fet d'aconseguir ser neutres en emissions de CO2, que va merèixer la certificació e)mission reconeguda per programa de les Nacions Unides per al medi ambient (UNEP).
El grup va ser guardonat dues vegades amb el premi europeu a la qualitat (EFQM), els anys 1999 i 2002, i també amb el Premi Iberoamericà de Qualitat (2001). D'altra banda, l'any 2009 va ser reconegut com el Banc de l'any d'Andorra per la revista The Banker. Finalment, també el 2009, la revista econòmica World Finance va atorgar-li el seu premi anual.

## Referències

* 1 2 «Una activitat dominada per famílies». El Periódico de Catalunya. Arxivat de l'original el 2011-12-23. [Consulta: 22 juliol 2011].
* ↑ «El Banc InternacionalBanca Mora se transforma en MoraBanc» (en castellà). Finanzas.com, 10-11-2011. Arxivat de l'original el 2016-03-03. [Consulta: 11 novembre 2011].
* ↑ Gurdó 2002, pàg. 26.
* ↑ Gurdó 2002, pàg. 33.
* ↑ Gurdó 2002, pàg. 11.
* ↑ Gurdó 2002, pàg. 45.
* ↑ Gurdó 2002, pàg. 44.
* ↑ Vilaweb: Neix Andbanc Mora.
* ↑ Bondia: Andbanc i BIBM no es fusionen per diferències de cultures corporatives. PDF
* ↑ BIBM primer banc neutre en emissions de CO2.
* ↑ «The Banker Awards 2009: Country winners». Arxivat de l'original el 2011-01-22. [Consulta: 11 novembre 2011].

## Bibliografia

* Gurdó, Glòria. Banc Internacional Banca Mora. Banc Internacional Banca Mora, 2002, pàg. 26. ISBN 99920-1-416-4.

## Enllaços externs

* Mora Banc Grup Arxivat 2008-08-11 a Wayback Machine.